《杨忠悯公空谷流泉琴歌》
清代·方履篯

朱弦乍拂松风鸣，素丝夜泛清商声。枯桐寿世三百载，先生手泽天人惊。

君不见在山泉清出山浊，壮气泠泠满空谷。杂耳淫哇未易除，雅操苍凉一何促。

先生忠谊贯金石，余蕴兼能达音律。精思梦谒虞帝廷，亲受重华五音节。

正乐原宜先正君，庙堂时事方纷纭。青词独煽冰山势，白简能酬玉阙恩。

一疏将军误，再疏丞相怒。枷锁风吹彻骨香，刚肠百鍊金难铸。

我观先生论制乐，选竹调丝自镌削。首和葭管次和琴，纬以埙篪合以籥。

此琴疑即手所裁，铭文小篆书雷回。虬枝蟠跗色坚润，绿髹瑶轸生冰埃。

端襟试鼓流泉意，簇吕钟宫皆入细。激越同惊变徵音，绀云紫雪凝天地。

摩挲漆字悄三叹，自古龙门伤直干。至人欲为《猗兰操》，浩气空存《广陵散》。

姓字今如星斗光，伟哉人琴两不亡。袖笼湘水浸寒月，虚籁空山印碧血。

作者简介：（1790—1831）清顺天大兴人，字彦闻，号术民。嘉庆二十三年举人，官福建闽县知县。学问赅博，工诗词及骈体文，酷嗜金石文字。有《万善花室文集》、《河内县志》、《伊阙石刻录》等。卒年四十一。